## Odluka o porezima i prirezima Općine Kneževi Vinogradi

### NN 89/2006 (7.8.2006.), Odluka o porezima i prirezima Općine Kneževi Vinogradi

# OPĆINA KNEŽEVI VINOGRADI

**2116**

Na temelju članka 30. Zakona o financiranju lokalne i područne (regionalne)
samouprave (»Narodne novine« br. 117/93., 69/97., 33/00., 73/00 i 127/00 i
59/01), članka 41. Zakona o izmjenama i dopunama Zakona o financiranju jedinica
lokalne i područne (regionalne) samouprave i uprave (»Narodne novine« broj
59/01.) i članka 21. Statuta Općine Kneževi Vinogradi (»Službeni glasnik« 18/01,
2/03, 7/05, 3/06), Općinsko vijeće Općine Kneževi Vinogradi na svojoj 9.
sjednici održanoj 24. 7. 2006. godine donijelo je

## ODLUKU

### O OPĆINSKIM POREZIMA

I. TEMELJNE ODREDBE

Članak 1.

Ovom se Odlukom utvrđuju stope, visina, način obračunavanja, plaćanje,
oslobađanje od plaćanja i olakšice pri plaćanju općinskih poreza i prireza koji
su vlastiti izvor prihoda Općine.

Članak 2.

Općinski porezi plaćaju se na području Općine Kneževi Vinogradi prema odredbama
Zakona o financiranju lokalne i područne (regionalne) samouprave i uprave, ovoj
odluci te drugim propisima, i to:
1. Prirez poreza na dohodak,
2. Porez na potrošnju,
3. Porez na kuće za odmor,
4. Porez na neobrađeno obradivo poljoprivredno zemljište,
5. Porez na nekorištene poduzetničke nekretnine,
6. Porez na neizgrađeno građevinsko zemljište,
7. Porez na tvrtku ili naziv,
8. Porez na korištenje javnih površina.

*1. Prirez na dohodak*

Članak 3.

Prirez poreza na dohodak plaćaju obveznici poreza na dohodak s područja Općine
Kneževi Vinogradi.
Osnovica za prirez poreza na dohodak čini ukupan iznos obračunatog poreza na
dohodak.

Članak 4.

Prirez poreza na dohodak plaća se po stopi od 5% od utvrđene osnovice.

Članak 5.

Poslove u svezi s utvrđivanjem i naplatom prireza poreza na dohodak obavlja
Porezna uprava.

*2. Porez na potrošnju*

Članak 6.

Porez na potrošnju plaća se na potrošnju alkoholnih pića, piva i bezalkoholnih
pića prodana u ugostiteljskim objektima na području Općine Kneževi Vinogradi.

Članak 7.

Obveznik poreza na potrošnju iz čl. 1. jest pravna i fizička osoba koja pruža
ugostiteljske usluge na području Općine Kneževi Vinogradi.

Članak 8.

Osnovica poreza na potrošnju jest prodajna cijena pića koja se proda u
ugostiteljskim objektima na području Općine Kneževi Vinogradi.
Porez na potrošnju iz članka 1. plaća se po stopi od 3% na osnovicu iz
prethodnog stavka.

*3. Porez na kuće za odmor*

Članak 9.

Porez na kuće za odmor plaćaju pravne i fizičke osobe koje su vlasnici kuća za
odmor koje se nalaze na području Općine Kneževi Vinogradi.

Članak 10.

Kućom za odmor smatra se svaka zgrada, dio zgrade ili stana koji se koristi
privremeno ili sezonski.
Kućom za odmor u smislu ove Odluke ne smatraju se gospodarske zgrade koje služe
za smještaj poljoprivrednih strojeva, oruđa, alata i drugih stvari namijenjenih
poljoprivrednoj proizvodnji.

Članak 11.

Porez na kuće za odmor plaća se u visini 10,00 kn po jednom četvornom metru
korisne površine kuće za odmor.
Porez na kuće za odmor plaća se godišnje, a u roku od 15 dana od dostave
rješenja o utvrđivanju poreza.

Članak 12.

Obveznik poreza na kuće za odmor dužan je Poreznoj upravi, Ispostava Beli
Manastir dostaviti podatke koji se odnose na mjesto gdje se ti objekti nalaze, o
korisnoj površini objekta, te druge podatke potrebne za razrez poreza najkasnije
do 31. ožujka godine za koju se utvrđuje porez ili u roku od 15 dana od kad je
nastala promjena.

Članak 13.

Porez na kuće za odmor ne plaća se:
– na kuće za odmor koje se ne mogu koristiti zbog ratnih razaranja i prirodnih
nepogoda (poplava, požara, potresa), te zbog starosti i trošnosti.
– na kuće za odmor u kojima su smješteni prognanici i izbjeglice,
– na vinogradarske kućice čija površina nije veća od 16 m˛.

*4. Porez na neobrađeno obradivo poljoprivredno zemljište*

Članak 14.

Porez na neobrađeno poljoprivredno zemljište plaćaju vlasnici ili zakupci tog
zemljišta ako zemljište ne obrađuju godinu dana.
Porez na neobrađeno obradivo poljoprivredno zemljište plaća se godišnje po
jednom hektaru neobrađenog obradivog poljoprivrednog zemljišta prema kulturi u
iznosu:
– na oranice do
500,00 kn godišnje
– na povrtnjake do          800,00
kn godišnje
– na voćnjake do          1.000,00
kn godišnje
– na vinograde do         1.000,00 kn
godišnje
– na livade do
250,00 kn godišnje.

Članak 15.

Porez na neobrađeno obradivo poljoprivredno zemljište ne plaća se na zemljište
koje je povjereno na privremeno upravljanje Općini.

Članak 16.

Obveznici poreza na neobrađeno obradivo poljoprivredno zemljište dužni su
Poreznoj upravi dostaviti podatke o mjestu, veličini, klasi i kulturi zemljišta
koje se ne obrađuje, do 31. ožujka godine za koju se utvrđuje porez.
Porez na neobrađeno obradivo poljoprivredno zemljište plaća se u roku 15 dana od
dana dostave rješenja o utvrđivanju tog poreza.

*5. Porez na nekorištene poduzetničke nekretnine*

Članak 17.

Porez na nekorištene poduzetničke nekretnine plaća se na nekretnine namijenjene
obavljanju poduzetničke djelatnosti (proizvodni i drugi poslovni prostor) koji
se ne koriste.
Pod nekorištenom poduzetničkom nekretninom iz stavka 1. ovog članka smatraju se
nekretnine u kojima se ne obavlja djelatnost godinu dana.
Obveznik poreza na nekorištene poduzetničke nekretnine je fizička i pravna osoba
vlasnik nekretnina.
Osnovica poreza na nekorištene poduzetničke nekretnine je korisna površina
nekretnine izražena u četvornim metrima.
Porez na nekorištene poduzetničke nekretnine plaća se po četvornom metru korisne
površine i to:
– za I. zonu nekorištene poduzetničke nekretnine koja obuhvaća cijelu Glavnu
ulicu u Kneževim Vinogradima – 15,00 kn/m2 godišnje
– za II. zonu nekorištene poduzetničke nekretnine koja obuhvaća ostale ulice u
Kneževim Vinogradima, Karanac, Suzu i Zmajevac – 12,00 kn/m2 godišnje
– za III. zonu nekorištene poduzetničke nekretnine koja obuhvaća Kotlinu,
Kamenac i Mirkovac – 10,00 kn/m2 godišnje.

Članak 18.

Porezi na nekorištene poduzetničke nekretnine ne plaća se na nekretnine koje su
povjerene na privremeno upravljanje Općini ili su u vlasništvu Općine,
nekretnine koje imaju svojstvo kulturnog dobra prema Zakonu o zaštiti i očuvanju
kulturnih dobara (»Narod­ne novine« br. 69/99) kao i nekretnine čiji vlasnici
imaju privremenu obustavu obavljanja djelatnosti zbog bolesti ili nesposobnosti
za rad.

Članak 19.

Obveznici poreza na nekorištene poduzetničke nekretnine dužni su poreznoj upravi
dostaviti podatke o nekorištenim poduzetničkim nekretninama do 31. ožujka godine
za koju se utvrđuje porez.
Porez na nekorištene poduzetničke nekretnine plaća se u roku od 15 dana od dana
dostave rješenja o utvrđivanju tog poreza.

*6. Porez na neizgrađeno građevinsko zemljište*

Članak 20.

Porez na neizgrađeno građevinsko zemljište plaćaju pravne i fizičke osobe koje
su vlasnici neizgrađenoga građevnog zemljišta.
Porez na neizgrađeno građevno zemljište iz stavka 1. ovog članka smatra se
zemljište koje se nalazi unutar granica građevnog područja naselja na kojem se u
skladu s Prostornim planom mogu graditi građevine za stambene, poslovne i druge
namjene, a na kojemu nije izgrađena nikakva građevina, i koje ima izlaz na javni
put i širinu regulacijske linije od 6 metara.
Neizgrađeno građevinsko zemljište smatra se i zemljište na kojemu postoji
privremena građevina za čiju izgradnju nije potrebno odobrenje kao i zemljište
na kojemu se nalaze ostaci nekadašnje građevine.
Porez na neizgrađeno građevno zemljište obračunavat će se sukladno veličini
katastarske čestice utvrđene u katastarskom operatu, a ako je čestica veća od
prosječnih građevinskih čestica predviđenih za okućnicu, utvrđuju se maksimalna
površina po kojima će se takve čestice obračunavati, a to je 1000 m2.

Članak 21.

Porez na neizgrađeno građevno zemljište plaća se po m korisne površine utvrđene
u prethodnom članku, godišnje i to:
1. za I. zonu neizgrađenoga građevinskog zemljišta koje obuhvaća:
– dio Glavne ulice Kneževi Vinogradi od kuć. broja 70 do kućnog broja 148 s
parne strane i s neparne od kuć. br. 101 do 135, i reformatski i katolički
surduk u Zmajevcu – 2,50 kn/m2 godišnje;
2. za II. zonu neizgrađenoga građevinskog zemljišta koje obuhvaća:
– dio Kneževih Vinograda i to: ostali dijelovi Glavne ulice, koji nisu
obuhvaćeni I. zonom), Ulica Mihajla Klajna i Ulica Moša Pijade
– dio Karanca i to: dio Kolodvorske ulice s parne strane od kućnog broja 100 do
140, s neparne strane od kuć. br. 79 do 109, dio Ulice N. Tesle s neparne stane
od križanja s Kolodvorskom ulicom do kuć. br. 15, odnosno s parne do kuć. br.
26, dio ulice P. Šandora s parne strane od kućnog broja 60 do križanja s ulicom
I. L. Ribara, te s neparne od kuć. br. 9 do križanja s ulicom I. L. Ribara te
čestice na poljani – Buču ter u ulici I. L. Ribara
– dio Zmajevca i to: dio Ulice m. Tita s parne strane od kućnog broja 74 do
kućnog broja 158 i neparne strane od kućnog broja 141 do kućnog broja 219.
– dio Suze i to: dio Ulice m. Tita s parne strane od kućnog broja 38 do kućnog
broja 94, s neparne strane od kućnog broja 93 do 147 – 1,80 kn/m2 godišnje;
3. za III. zonu neizgrađenoga građevinskog zemljišta koje obuhvaća:
– u Kneževim Vinogradima: ulice: Svetozara Miletića, 8. marta, Vinogradska,
Hrvatske Republike, Petefi Šandora, Olgina
– u Karancu: ostali dijelovi ulica Kolodvorske, Nikole Tesle i Petefi Šandor,
ulice Baranjska, Radnička, Sunčana i Tina Ujevića i I. L. Ribara
– u Zmajevcu: Ul. Petefi Šandor, Sportska, Rajna, Željeznička, Dunavska i Jožef
Atile
– u Suzi: ostali dijelovi Ulice M. Tita, Petefi Šandora i Košuta Lajoša.
– u Kotlini cijela Glavna ulica
– u Kamencu dio Glavne ulice – zvan Budžak – 1,30 kn/m2 godišnje;
4. za IV. zonu neizgrađenog građevinskog zemljišta koje obuhvaća:
– u Kneževim Vinogradima: Naselje hrvatskih branitelja, Ulicu 1. maja
– u Karancu: sve ostale ulice i dijelove naselja koje nisu obuhvaćene u I., II.
i III. zoni
– u Zmajevcu: sve ostale ulice i dijelove naselja koje nisu obuhvaćene u I., II.
i III. zoni
– u Suzi: sve ostale ulice i dijelove naselja koje nisu obuhvaćene u I., II. i
III. zoni
– u Kotlini: sve ostale ulice i dijelove naselja koje nisu obuhvaćene u I., II.
i III. zoni
– u Kamencu sve ostale ulice i dijelove naselja koje nisu obuhvaćene u I., II. i
III. zoni – 1,00 kn/m2.

Članak 22.

Porez na neizgrađeno građevno zemljište ne plaća se na zem­ljište koje je
povjereno na upravljanje Općini Kneževi Vinogradi ili je u vlasništvu Općine i
na građevno zemljište čiji je vlasnik susjedne građevne čestice s izgrađenim
stambenim objektom, a neizgrađena mu čestica služi za obavljanje gospodarske
aktivnosti.

Članak 23.

Obveznici poreza na neizgrađeno građevno zemljište dužni su dostaviti Poreznoj
upravi podatke o mjestu i veličini neizgrađenoga građevnog zemljišta do 31.
ožujka godine za koju se utvrđuje porez.
Porez na neizgrađeno građevno zemljište plaća se u roku od 15 dana od dana
dostave rješenja o utvrđivanju ovog poreza.

*7. Porez na tvrtku ili naziv*

Članak 24.

Porez na tvrtku ili naziv plaćaju pravne i fizičke osobe koje su obveznici
poreza na dobit ili poreza na dohodak i registrirane su za obavljanje
djelatnosti.
Osobe iz stavka 1. ovog članka koje u svom sastavu imaju poslovne jedinice
(prodavaonice, pogone, radionice, prodajna mjesta) obveznici su poreza na tvrtku
za svaku poslovnu jedinicu.
Obveznici poreza na tvrtku koji ne obavljaju djelatnost i koji tijekom godine ne
ostvare promet ne plaćaju porez na tvrtku, a obveznici koji počnu obavljati
djelatnost u drugom polugodištu plaćaju 50% godišnje iznosa poreza na tvrtku.

Članak 25.

Porez na tvrtku ili naziv plaća se u godišnjem iznosu i to:
A). PRAVNE OSOBE čija je pretežita djelatnost:
1. iz oblasti industrije, šumarstva, zanatstva i prometa:
– do 5 zaposlenih                                                    500,00 kn
– od 6 do 10 zaposlenih                                          800,00 kn
– od 11 do 30 zaposlenih                                     1.500,00 kn
– preko 30 zaposlenih                                          2.000,00 kn
2. iz oblasti poljoprivrede, prijavljena obrada poljoprivrednog zemljišta u
Službi za gospodarstvo:
– do 50 ha                                                             500,00 kn
– od 51 do 150 ha                                                 800,00 kn
– od 151 do 500 ha                                            1.200,00 kn
– preko 50 ha                                                     2.000,00 kn
3. iz trgovine:
– trgovina na veliko i malo                                      800,00 kn
– robne kuće                                                          750,00 kn
– prodavaonice na malo s sjedištem u
Kneževim Vinogradima                                          400,00 kn
– prodavaonice na malo u ostalim
mjestima                                                                300,00 kn
4. iz oblasti ugostiteljstva i trgovine:
– moteli i kampovi                                                  700,00 kn
– bifei, kafići, snack barovi, pizerije,
gostionice                                                               500,00 kn
5. skladišni prostori i ostale tvrtke                           200,00 kn
B.) FIZIČKE OSOBE:
1. samostalne ugostiteljske radnje – ugostiteljski obrt 500,00 kn
2. samostalne uslužne radnje                                     300,00 kn
3. samostalna trgovačka radnja – trgovački obrt        200,00 kn
4. obrt za prijevoz, trgovinu i usluge:
– do 3 zaposlena                                                       200,00 kn
– preko 3 zaposlena                                                  300,00 kn
5. poljoprivredni obrti i OPG u sustavu PDV-a, koji su prijavili Službi za
gospodarstvo poljoprivredne površine i to:
– do 100 ha                                                              200,00 kn
– od 101 do 200 ha                                                  500,00 kn
– preko 200 ha                                                      1.000,00 kn.

Članak 26.

Porez na tvrtku ne plaćaju:
a) državni organi jedinice lokalne i regionalne samouprave, fondovi, ustanove te
humanitarne organizacije,
b) Udruge
c) poduzeća za zapošljavanje invalida (ako od ukupnog broja zaposlenih
zapošljavaju 40% ili više invalidnih osoba koje su na rehabilitaciji), te
fizičke osobe invalidi Domovinskog rata koji samostalno obavljaju djelatnost.
d) ulagači u Poslovno-poduzetničku i rekreativnu zonu Kneževi Vinogradi u prve 3
godine djelovanja u poslovno-poduzetničkoj zoni.

Članak 27.

Porez na tvrtku plaća se u roku od 15 dana dostave rješenja o utvrđivanju
poreza.Porezni obveznik poreza na tvrtku dužan je u roku od 15 dana o svakoj
promjeni koja utječe na visinu poreza prijaviti Poreznoj upravi.

*8. Porez na korištenje javnih površina*

Članak 28.

Porez na korištenje javnih površina plaćaju pravne i fizičke osobe koje koriste
javnu površinu na kojoj su postavljeni objekti, naprave klupe, pultovi
privremenog karaktera za obavljanje djelatnosti na području Općine.
Pod javnom površinom smatraju se javne zelene površine, trgovi, parkovi,
igrališta i javne prometne površine (ulice i pločnici).
Odobrenje za postavljanje objekata, uređaja ili naprava privremenog karaktera
izdaje Jedinstveni upravni odjel Općine Kneževi Vinogradi.
Porez na korištenje javnih površina utvrđuje se ovisno o namjeni i vremenu
korištenja javne površine – u godišnjem, mjesečnom i dnevnom iznosu po m2
površine koja se koristi, i to:
 *I. U godišnjim iznosima*1. Za postavljanje kioska
– do 6 m2                                                                   500,00 kn
– preko 6 m2                                                              800,00 kn
2. za postavljanje panoa, putokaza i sl. na javnim površinama
– do 2 m2                                                                   100,00 kn
– preko 2 m2                                                              150,00 kn
 *II. U mjesečnim iznosima*1. Ugostiteljski ljetni vrtovi u periodu od
1. svibnja do 1. listopada                                            5,00 kn/m2
2. Postavljanje pokretne naprave ispred
ugostiteljskih, zanatskih i trgovačkih
radnji
radi obavljanja istih djelatnosti na otvorenom
ili za izlaganja i prodaju
ili reklamu predmeta              70,00 kn/m2
3. Postavljanje automata za prodaju sladoleda
i slastica                                                                    60,00 kn/m2
4. Postavljanje pokretne naprave za prodaju
svijeća, lampiona i suvenira i
ukrasnih predmeta i
druge trgovačke robe                                                60,00 kn/m2
5. Postavljanje pokretnih naprava za prodaju
sezonskog voća i povrća                                             60,00 kn/m2
6. Postavljanje automata za prodaju bezalkoholnog
pića i cigareta                                                             80,00 kn/m2
7. Postavljanje pećnica za prodaju i pečenje plodina
(kokica, kestena)                                                        40,00 kn/m2
8. Korištenje javnih površina za odlaganje ogrjeva,
i držanje građevinskog
materijala,poljoprivrednih strojeva i sl.:
– do 10 m2                                                                 35,00 kn/m2
– za svaki daljnji m2                                                      4,00 kn/m2

*III. U dnevnim iznosima*1. Postavljanje pokretnih naprava radi prigode
prodaje cvijeća, lampiona,
ukrasnih predmeta,
bižuterije i dr.                                                                 10,00 kn/m2
2. Postavljanje štandova sezonske prigode
(prodaju božićnih drvaca i sl.)                                         10,00
kn/m2
3. Postavljanje šatora za obavljanje ugostiteljske
djelatnosti, prigodne
prodaje ili zabavne igre                     5,00 kn/m2
4. Postavljanje zabavnih radnji (cirkusa, lunaparkova,
sprava za klackanje i sl.)                                                   5,00 kn/m2.

Prigodnom prodajom smatra se prodaja uoči i za vrijeme državnih i vjerskih
blagdana.

Članak 29.

Rješenje o utvrđivanju poreza na korištenje javnih površina donosi Porezna
uprava na temelju rješenja ili ugovora o zakupu javne površine.
Porez na korištenje javne površine plaća se u roku od 15 dana od dana dostave
rješenja o utvrđivanju poreza.

II. ZAJEDNIČKE ODREDBE

Članak 30.

Poslove u svezi s utvrđivanjem i naplatom svih poreza iz članka 2. ove Odluke
obavljat će Porezna uprava na temelju suglasnosti Ministarstva financija.

Članak 31.

Općina Kneževi Vinogradi poslove utvrđivanja, evidentiranja, nadzora, naplate i
ovrhe radi naplate, općinskih poreza propisanih ovom Odlukom u cijelosti prenosi
na Poreznu upravu Osijek, Ispostavu Beli Manastir.
Poreznoj upravi za obavljanje poslova iz stavka 1. ovog članka pripada naknada u
visini od 5% od ukupno naplaćenih prihoda po ovoj Odluci.

Članak 32.

Porezna uprava je dužna do 15-tog u mjesecu Općini Kneževi Vinogradi dostaviti
izvješće o utvrđenim i naplaćenim porezima za prethodni mjesec.

Članak 33.

Ovlašćuje se nadležna organizacija platnog prometa zadužena za naplatu javnih
prihoda da naknadu Poreznoj upravi obračuna i uplati u Državni proračun do
zadnjeg dana u mjesecu za prethodni mjesec.

III. PRIJELAZNE I ZAKLJUČNE ODREDBE

Članak 34.

Ova Odluka stupa na snagu od 1. siječnja 2007. godine, osim odredaba koje
propisuju poreze na neobrađeno poljoprivredno zem­ljište i neizgrađeno građevno
zemljište, koje stupa na snagu 8 dana od dana objave u »Narodnim novinama«, a
ima se objaviti i u Službenom glasniku.
Donošenjem ove Odluke prestaje važiti Odluka o općinskim porezima (»Službeni
glasnik« 16/01, 17/01, 19/01, 5/02, 8/04) i Odluka o prirezu poreza na dohodak
(»Službeni glasnik« 17/01).

Klasa: 415-02/06-01/45
Urbroj: 2100/06-01-01/06-01
Kneževi Vinogradi, 24. srpnja
2006.

Predsjednik
Općinskog vijeća
**Stojan Petrović, dipl. iur**., v. r.

Odluka, NN 89/2006-2116
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)